SKRIFTLIG FORESPØRGSEL E-2157/99

af Roberta Angelilli (UEN) til Kommissionen

(24. november 1999)

Om: Plagiat af keramikmodeller fra Viterbo-provinsen

Nogle keramikproducenter i Viterbo-provinsen har påtalt egyptiske virksomheders plagiat af visse keramikmodeller af sygeplejeartikler. Disse modeller er nu ved at oversvømme det italienske og europæiske marked og gør sig gældende i kraft af de meget lave produktionspriser og dermed en illoyal konkurrence over for de italienske virksomheder, hvilket bevirker alvorlig økonomisk skade og dermed indebærer potentiel risiko for beskæftigelsen.

Selv den egyptiske ambassadør i Italien har i forlængelse af de italienske producenters anmeldelse til politiet i Rom anerkendt de erhvervsdrivendes påstande.

Vil Kommissionen på baggrund heraf oplyse:

1. om den ikke mener, at de egyptiske virksomheders konkurrence er yderst unfair?

2. om den ikke finder, at plagiat af de italienske modeller strider imod de gældende regler for udvikling og beskyttelse af intellektuel ejendomsret, herunder direktiv 93/1998/EØF(1)?

3. om den ikke finder, at det skete strider imod beskyttelse af producenternes ideelle rettigheder?

4. om den ikke finder det hensigtsmæssigt at gribe ind over for de kompetente egyptiske myndigheder med anmodning om yderligere oplysninger om ovennævnte spørgsmål og eventuelt at anmode disse myndigheder om at respektere de internationale regler for beskyttelse af den intellektuelle ejendomsret?

5. hvad der er dens generelle holdning hertil?

(1) EFT L 290 af 24.11.1993, s. 9.

Svar afgivet på Kommissionens vegne af Frederik Bolkestein

(12. januar 2000)

Kommissionen er til fulde klar over de vanskeligheder, Fællesskabets industri er stillet over for i kampen mod varemærkeforfalskning og piratkopiering. Det er imidlertid ikke muligt for Kommissionen at besvare det ærede medlems spørgsmål præcist på grundlag af de oplysninger, hun har givet.

Omsætningen af varemærkeforfalskede og piratkopierede varer dvs. varer, som er produceret uden tilladelse fra indehaveren af den intellektuelle ejendomsret, de er omfattet af skader lovlydige fabrikanter og forhandlere og vildleder forbrugerne. Med henblik på at forhindre omsætningen af sådanne varer på Fællesskabets marked, har Fællesskabet udviklet et retsgrundlag, der sikrer en effektiv beskyttelse af intellektuel ejendomsret inden for Det Europæiske Fællesskab.

Navnlig Rådets forordning (EF) nr. 3295/94 af 22. december 1994 om foranstaltninger med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer(1) tilsigter at forhindre passage af varemærkeforfalske og piratkopierede varer over Fællesskabets grænser. Denne forordning gør det muligt for de nationale toldmyndigheder at suspendere frigivelsen af varer, der mistænkes for at være varemærkeforfalskede eller piratkopierede, mens rettighedsindehaveren anlægger sag om overtrædelse ved de nationale domstole.

Desuden vedtog Kommissionen i oktober 1998 en grønbog om bekæmpelse af varemærkeforfalskning og piratkopiering i det indre marked(2). Grønbogen skal indlede en omfattende høringsproces, der inddrager alle interesserede parter med det formål yderligere at styrke kampen mod varemærkeforfalskning og piratkopiering i Fællesskabet.

Endvidere skal det bemærkes, at Egypten fra den 1. januar 2000 er forpligtet til at overholde TRIP-aftalen (Trade-related aspects of Intellectual Property Rights).

Endelig er der inden for rammerne af forhandlingerne mellem Fællesskabet og Middelhavslandene, som omfatter Egypten, særlige bestemmelser, der skal sikre en tilstrækkelig og effektiv beskyttelse af intellektuel ejendomsret i overensstemmelse med gældende internationale standarder, herunder effektive midler til håndhævelse af sådanne rettigheder.

(1) EFT L 341 af 30.12.1994, som ændret ved Rådets forordning (EF) nr. 241/1999, EFT L 27 af 2.2.1999.

(2) KOM(98) 569 endelig udg.